Slavenes kyst

***Slavenes kyst*** er en norsk roman, utgitt som bok nummer 47 i den 83 bind store serien om western-helten og US-marshalen Morgan Kane. Boka ble lansert i 1971, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 446 og kostet fire kroner. 

## Handling
I *Slavenes kyst* er det storbyens red-light district det skal ryddes i, på den såkalte «Barbarkysten». Når kriminaliteten omfatter tvangsprostitusjon og menneskesmugling blir det en føderal sak, en sak for U.S. Marshals. Da Kanes kompis og marshalkollega Ed Zachary ender opp i koma med brudd på hjerneskallen, får Kane selv saken i fanget. Og, som det nøkternt slås fast i Bladkompaniets forsidetekst, «i San Franciscos gledeskvarter møtte Morgan Kane en dyrisk råskap som rystet selv hans forherdede sjel...»

I den ene enden av barbarkysten må han konfrontere Ned Allan og Jerome Bassity og deres revolvermenn. I den andre enden kinesiske kriminelle og den truende kjempen Ming. Han dreper revolvermennene Billy Pryer, Bart Freel og Tom Gaynor, men det går også hardt ut over storbyens etniske minoritet. Minst tolv kinesere, inklusiv Ming, blir tatt ut av Kane.  

Underveis ligger Kane med den mektige, vakre, rike fristerinnen Ah Toy, men motstår hennes mest insisterende invitt og blir, tross åpenbart gode argumenter, ikke med henne til Kina. Han møter også kvinnesakskvinnen Dina Cameron, som han ikke blir med noe som helst sted, og prostituerte Clair. 

## Mottagelsen av boka
Da *Slavenes kyst* kom ut var Kane-serien fra 1966 utgitt i nokså normale pocket-opplag på 12000–16000 eksemplarer, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» startet da *Slavenes kyst* kom ut i 1971. Nå trykket man . 

Da Kane-serien for alvor slo an, måtte *Slavenes kyst* utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie, kom boka i minst fire opplag. I tillegg ble den solgt i hardcover-versjon da Bladkompaniet i årene 1972–1974 lanserte serien i innbundet utgave, med to bøker i hvert bind.

Boka kom ut i Sverige i 1975 på B. Wahlströms Bokförlag som *Kane rensar stan*, og året etter i Danmark på Winther som *Barbarkysten*. I Finland kom den i 1977 ut på forlaget Otava som *Kane puhdistaa kaupungin*. Boken ble også gitt ut på Island av forlaget Prenthusið, med tittelen *Þrælaströndin*.

## Senere utgivelser
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med *[[Den siste jakten]]*. Nå havnet *Slavenes kyst* i et dobbeltbind, i bok nr. 29, sammen med *[[Kane’s våpen]]*. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom *Slavenes kyst* i 2006 som bok 55 i bind 55–56. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2014 som bok nr. 59 i serien, en utgivelse som i 2016 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 59 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

## Referanser


## Kilder
* Atle Nielsen, Kjell Jørgen Holbye m. fl.: *Den store boka om Morgan Kane*, Aller forlag 2014, side 202–203.